በመተከል ዞን ሰላም በማደፍረስ በተሳተፉት ላይ የሚወሰደው ርምጃ ተጠናክሮ መቀጠሉን የቤኔሻንጉል ጉሙዝ ክልል አስታወቀ፡፡
ባሕር ዳር፡ መስከረም 13/2013ዓ.ም (አብመድ) ከሰሞኑ በቤኔሻንጉል ጉሙዝ ክልል መተከል ዞን በተፈጠረ የፀጥታ ችግር የተሳተፉ አካላት ላይ ርምጃ የመውሰድ ተግባሩ ተጠናክሮ መቀጠሉን የክልሉ ሰላም ግንባታና ፀጥታ ቢሮ አስታወቀ፡፡ ቢሮው የታላቁ የኢትዮጵያ ሕዳሴ ግድብ መገኛ በመሆኑ የመላው ኢትዮጵያውያን ዓይን እና ጆሮ ወደ ክልሉ መሆኑን ቢሮው አስታውሷል፡፡ በመተከል ዞን በርካታ ብሔር ብሔረሰቦች እና ሕዝቦች በወንድማማችነት ለዘመናተ አብረው መኖራቸውንም አመላክቷል፡፡በመተከል ዞን የአማራ፣ የአገው፣ የሽናሻ፣ የጉሙዝ፣ የኦሮሞ እና ሌሎችም ብሔረሰቦች ዘመናትን አብረው አሳልፈዋል፡፡ ክፉ ጊዜን በመተባበር ማሳለፋቸው እና ደስታቸውን በጋራ መካፈላቸውም ለዓመታት ብዝኃነት ጎልቶ እንዲወጣ አድርጎታል፡፡ ሕዝቦች መካከል ምንም ችግር አለመፈጠሩን በማንሳትም አሁንም በተለመደው አብሮነታቸው እየኖሩ መሆኑን አስታውቋል፡፡